謝梓漕李琮獻甫寄餘甘
作者：馮山
朝代：宋

paragraphs: 戎南煙瘴地，草木富嘉實。
名果蓋數品，餘甘乃其一。
爛漫經暑雨，駢繁向秋日。
顆肥櫻綴圓，膚嫩李带碧。
始嘗猶餘木，酸澀固可斥。
稍味復土性，華池變瓊液。
冷冽祛酒毒，香芬破茶癖。
豈徒雜肴核，自可名藥石。
東蜀部刺史，江南夸聲蹟。
道與荆公合，詩爲梅老敵。
邊機屬未靖，使指煩遠適。
絕塞偶相值，慇懃爲珍惜。
殘菊雅趣尚，啖薤清讌逸。
分甘病漳守，筠筒手封羃。
三年官大道，襟抱塵土積。
語言變爲市，風騷蕩無跡。
開封命澡雪，一食至六七。
冰霜快口吻，塵坌併疏滌。
古意還五臟，清風生兩腋。
與公始邂逅，一言甚疇昔。
生芻感厚意，香草慕前述。
人道成以友，直諒久無斁。
磨厲出鋒刃，切磋至圭璧。
諍友本仁義，拂士忘疹疾。
或矯有所正，或投有所激。
始逆濟以順，始疏要以密。
物微可以興，騷雅固採摭。
公行浩河漢，求効畎澮益。
不爲小人腹，俗茹飫梨栗。
不作兒女口，甘滋事餂蜜。
庶幾功名會，或在交際出。
相知雖意喻，欲報粗言息。
追繼橄欖篇，慚無翰林筆。